作者:楊炎正
標題:賀新郎
內容:夢裡驂鸞馭。望蓬萊不遠，翩然被風吹去。吹到楚樓煙月上，不記人間何處。但疑是、蓬壺別所。縹緲霓裳天女隊，奉一仙、滿把流霞舉。如喚我，醉中舞。醉醒夢覺知何許。問瀟湘今日，誰與主盟尊俎。無限青春難老意，擬倩管絃寄與。待新築沙堤穩步。萬里雲霄都歷遍，卻依前、流水桃源路。留此筆，為君賦。